د واڼه د سپين اوسېدونکي وايي د ژوند يوه بنيادي اسانتيا نه لري
د قبايلي ضلعې جنوبي وزیرستان د سپین سیمې خلکو د انتظامیې په وړاندې د علاقې ټولې مسلې په ګوته کړي او ويلي يې د پاکستان جوړېدنه راواخله تر دې دمه دوی ته د ژوند يوه اسانتيا نه ده برابر کړی شوې.
د واڼه سب ډويژن په سيمه سپين کې ځايي انتظاميې د کهلي کچهرۍ يا د عامو خلکو سره د ناستې او پوښتنو غونډه جوړه کړې او خلکو پکې خپلې مسلې وړاندې کړي دي. د غونډې ګډون والو ځايي خلکو ويلي، دوی ته نه د صحت،نه د بریښنا، نه د کرکيلې،نه دځنګلاتو او نه بیا د سکولونو ترڅنګ د سړکونو اسانتیاوی شته. هغوی انتظامي چارواکو ته په ګوته کړه چې په کاغذونو کې خو د سکولونو او روغتيا د مزکرونو د ودانو ذکر شته او په دغو ادارو کې د کارکوونکو د سرکاري خزانې څخه د تنخاګانو اخیستو هم ويل کيږي خو په نظر پکې څوک نه راځي. هغوی تور لګولی چې د سکولونو او صحت څانګې ملازمین د ډیوټۍ په ځائې په کور ناست تنخوا اخلي او ځینې سرکاری ملازمین په عرب ملکونو کې مزدورۍ کوي. دوی ويلي سپين د جنوبي وزيرستان د مرکز واڼه نه يواځې په ۲۳ کلوميټره کې پرته علاقه ده خو اسانتيا يوه نه لري او د سړک د نشتوالي له امله د منټونو سفر په ګهنټو ګهنټو کوي. د سیمې یو تن محمد الله وویل په سپین سیمه کې يوه داسې مسله نشته چې د علاقې خلک ورسره مخ نه وي. په موقع موجود د واڼه سب ډویژن مشر مرستیال کمشنر امیر نواز وویل د خېبرپښتونخوا د حکومت پاليسي ده چې چارواکي يې علاقو ته لاړ شي او په درشل د خلکو مسلې واوري. وي او ای ډيوه ته نوموړي ويل چې کومې مسلې د دوی په لاس کې وې په ځای يې د هوارولو باور ورکړو او نورې چې د صوبې د چارواکو په لاس کې دي د هغې سپارښتنه به وکړي. د سپين اوسېدونکو نزدې دوه میاشتې وړاندې د علاقې د مسلو هوارولو دپاره احتجاج کړی او د واڼه غټه لار يې تړلې وه. عدنان بېټنی د پښتونخوا په ډېره اسماعیل خان ښار کې د وي او اې ډیوه خبریال دی. هغه د افغانستان او پاکستان تر منځ د پولې دواړو غاړو خصوصاً له وزیرستانه د نورو مسلو تر څنګ د ترهګرۍ، جنګځپلو کډوالو، بشري حقونو او د دواړو هېوادونو تر منځ پر سیاسي اړیکو او اقتصاد رپوټونه جوړوي. نوموړي د ډېره اسماعیل خان له ګومل پوهنتونه د جرنلزم له زدکړو سره سره د سیاسیاتو ماسټري ډګري هم تر لاسه کړې ده.